**Zgodba o kameni juhi**

Popotnik, ki je po dolgi in naporni poti povsem sestradan prispel do neke vasi, je pri vaščanih zaman prosil za kakšen kos hrane. Prestrašeni vaščani so se poskrili v svoje domove. »Zakaj ste tako prestrašeni?«, jih je vprašal popotnik. »Želim si le postelje v kateri bi lahko prespal in nekaj za pod zob.« Hrane je v vasi primanjkovalo, zato je vaščani niso želeli deliti. Popotnik je nazadnje iz svojega nahrbtnika vzel posodo in vaščanom odvrnil, da ima pravzaprav vse sestavine za odlično juho. Zakuril je ogenj, iz žepa potegnil kamen in ga vrgel v lonec z vodo. Vaščani so si ga z zanimanjem ogledovali. Popotnik je juho previdno okusil in navdušeno vzkliknil: »Zares je odlična ta juha iz kamnov!« Le še kakšen košček brokolija ji manjka, je dodal. Eden od vaščanov se je opogumil in popotniku prinesel košček brokolija. »Odlično!«, je zavriskal popotnik. »Veste, nekoč sem jedel kameno juho z brokolijem in mesom in bila je reees odlična.« Vaški mesar je nato popotniku odstopil košček mesa in tako se je nadaljevalo; vaščani so v hipu prinesli različne kose zelenjave. Juhi so dodali še krompir, čebulo, korenje, gobe, grah in fižol. Prav vsak si je želel sodelovati pri kuhanju takšne izvrstne juhe, ki je doslej še niso poznali. Ko je bila juha skuhana, so si jo med seboj z veseljem razdelili in se ravno prav najedli. Vaščani so nato popotniku ponudili veliko denarja za njegov čudežni kamen a ga ni želel prodati. Ko je odhajal iz vasi, je srečal skupino vaških otrok. Vrečo s kamnom je podaril najmlajšemu otroku in mu zaupal, da so čarovnijo ustvarili vaščani sami.

(juha, v katero vsak nekaj prispeva in začini z lepimi mislimi, je še posebej dobra)